《谢梓漕李琮献甫寄馀甘》
宋代·冯山

戎南烟瘴地，草木富嘉实。名果盖数品，馀甘乃其一。

烂漫经暑雨，骈繁向秋日。颗肥樱缀圆，肤嫩李带碧。

始尝犹馀木，酸涩固可斥。稍味复土性，华池变琼液。

冷冽祛酒毒，香芬破茶癖。岂徒杂肴核，自可名药石。

东蜀部刺史，江南夸声迹。道与荆公合，诗为梅老敌。

边机属未靖，使指烦远适。绝塞偶相值，慇勤为珍惜。

残菊雅趣尚，啖薤清宴逸。分甘病漳守，筠筒手封羃。

三年官大道，襟抱尘土积。语言变为市，风骚荡无迹。

开封命澡雪，一食至六七。冰霜快口吻，尘坌并疏涤。

古意还五脏，清风生两腋。与公始邂逅，一言甚畴昔。

生刍感厚意，香草慕前述。人道成以友，直谅久无斁。

磨厉出锋刃，切磋至圭璧。诤友本仁义，拂士忘疹疾。

或矫有所正，或投有所激。始逆济以顺，始疏要以密。

物微可以兴，骚雅固采摭。公行浩河汉，求效畎浍益。

不为小人腹，俗茹饫梨栗。不作儿女口，甘滋事餂蜜。

庶几功名会，或在交际出。相知虽意喻，欲报粗言息。

追继橄榄篇，惭无翰林笔。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。